Det er et vaskeægte kærlighedseventyr. Nanna Vestergaard og kæresten Mathias har kendt hinanden i snart ti år. De mødte hinanden, da Nanna var 14 og Mathias 19 år gammel. Nu skal de giftes, og de håber at vinde en konkurrence gennem radiokanalen NOVA, så de kan få deres drømmebryllup. Som en del af konkurrencen friede Mathias til sin kæreste mens hun var til babysvømning med et af deres to børn. - Ja jeg havde jo ikke lige regnet med at Mathias ville fri til mig mens jeg står i badetøj, siger Nanna Vestergaard. Og drømmen om det store bryllup har varet længe. Da Nanna for år tilbage blev konfirmeret var Mathias med til festen. Dengang havde de været kærester i få måneder, men de fortæller, at Mathias allerede dengang sagde, at han drømte om at se den unge konfirmand i en anden hvid kjole engang i fremtiden. Nu er der ikke lang tid til brylluppet skal stå, og det unge par er begyndt at samle stemmer i radiokonkurrencen. De deler blandt andet flyers ud for at få naboerne i Brovst til at hjælpe med at stemme. - Så skal vi bare følge med på Facebook og få delt at folk skal stemme på os, siger Nanna Vestergaard.

Opsummering:
Et nordjysk brudepar deltager i en radiokonkurrence for at vinde drømmebrylluppet.